text: Redningstjeneste indkalder ekstra mandskab
  22 december 2010 kl. 17.23
  Dansk Autohjælp indkalder ekstra mandskab efter en dag med over 5.000 opkald og 2.400 assistancer.
  22. december 2010 blev en rekorddag for Dansk Autohjælp.
  Aldrig før i sin 31 år lange historie har firmaet nemlig haft så travlt. Indtil klokken 17 havde over 2.400 bilister fået assistance, og mere end halvdelen skulle have hjælp til at få bilen i gang.
  Vagtcentralen hos Dansk Autohjælp havde forinden rundet 5.000 opkald.
  Ellen Trolle, leder af vagtcentralen, siger, at den voldsomme travlhed kom som en overraskelse, fordi der ikke var meldinger om snefald.
  
  Bundfrosne biler
  - Men de mange nætter med hård frost har taget livet af selv nyere batterier. Igen i dag ser vi også, at biler er bundfrosne og må køres på værksted for overhovedet at få gang i motoren, konstaterer Ellen Trolle.
  Travlheden gav ventetid hos Dansk Autohjælp. Men fra onsdag aften er der indkaldt ekstra mandskab, både på vagtcentralen og rundt omkring på stationerne.
  - Vi har hele ugen fokuseret på den 23., som den travleste dag på grund af den forventede sne og juletrafik, forklarer lederen af vagtcentralen.
  